**OBRAZLOŽENJE OPĆEG DIJELA FINANCIJSKOG PLANA SREDIŠNJE AGENCIJE ZA 2024. GODINU**

Središnja agencija za financiranje i ugovaranje programa i projekata Europske unije (Agencija) je osnovana 2007. godine i posluje kao proračunski korisnik glave 25 unutar razdjela 061 Ministarstvo regionalnoga razvoja i fondova Europske unije. U registru korisnika proračuna Agenciji je dodijeljena oznaka 43255.

Financijski plan Agencije sastoji se od prihoda i rashoda iskazanih u Prilogu 1. Opći dio financijskog plana u dijelu Sažetak računa prihoda i rashoda.

Neutrošeni, a preneseni prihodi iz prethodne godine (2023.) iznose 1.066.121,03 EUR i odnose se na uplaćene prihode vezane uz twinning projekte čija se provedba nastavila tijekom 2024. godine. Također, ukupno neiskorišteni prihodi u kategoriji Vlastitih prihoda na kraju 2024. godine iznose 1.134.336,07 EUR te se prenose u 2025. godinu i nastavljaju se koristiti za potrebe provedbe twinning projekata

Tijekom 2024. godine Agencija je izvršila rebalans Financijskog plana koji je odobren od strane Hrvatskog Sabora u 10/2024. Financijski plan je izmijenjen na način da je umanjen za 408.500 EUR odnosno 2,15 %. Od izvorno planiranih 19.035.000 EUR na rashodovnoj strani na kraju godine je plan iznosio 18.626.500 EUR.

Na kraju 2024. godine ukupno izvršenje Financijskog plana na rashodovnoj strani iznosi 17.654.503,09 EUR tj. 94,78%, a na prihodovnoj strani iznosi 17.722.718,13 EUR tj. 95,96 %. U Prilogu I. je vidljivo da ukoliko bi se usporedile prihodovne i rashodovne strane izvršenja 2024. i 2023. godine vidljivo je povećanje rashoda za 21,58 % te povećanje prihoda za 25,88 %.

U odnosu na 2023. godinu Agencija je tijekom 2024. uvećala brojno stanje za 103 zaposlenika. Osim povećanja broja zaposlenih, uvećani su rashodi vezani uz isplate plaća i drugih materijalnih prava zaposlenika kroz povećane koeficijente sukladno Uredbi o nazivima radnih mjesta, uvjetima za raspored i koeficijentima za obračun plaće u javnim službama (NN 22/24) te uvećanje iznosa za isplatu materijalnih prava (iznosi regresa, božićnice i uskrsnice).

Ukoliko bismo uspoređivali razine izvršenja po svim razredima rashodovne strane, vidljivo je da je izvršenje na Rashodima poslovanja 94,83% (razred 3), a Rashodima za nabavu nefinancijske imovine (razred 4) izvršenje iznosi 87,28%.

Detaljnijom analizom rashoda (Prilog II. Posebni dio), vidljivo je da je ukupno neutrošeno preostalo 971.996,91 EUR. Od neutrošenog iznosa glavnina je iskazana na skupini 31 Rashodi za zaposlene (592.557,20 EUR) uslijed manjeg priljeva dodatnih zaposlenika u odnosu na očekivano povećanje broja zaposlenih. Od preostalih rashoda može se istaknuti ostatak od 354.472,50 EUR na skupini 32 Materijalni rashodi uslijed nešto manjeg angažmana vanjskih stručnjaka u odnosu na planirane iznose.

Izvršenje po izvoru 31 Vlastiti prihodi uvelike odražava stvarno stanje iskorištenih sredstava po twinning projektima, a uslijed nemogućnosti ažuriranja planskih vrijednosti, izvršenje po pojedinim projektima iskazuje iskorištenost veću od plana.